
Házi istenek kultusza az antik szerzők tükrében

Jelen pályamunka az ókor vallási kultúra egy fontos szeletével kíván foglalkozni. De itt most nem Róma hivatalos kultuszairól vagy a papjaik által hirdetett megváltó istenekről van szó, hanem az emberek közvetlen vallásosságáról. A házi és családi istenek tisztelte teljesen házi szentély intimitásának jellegével bírt, híjával volt minden nyilvánosságnak. Őket tekinthetjük az első isteneknek, a családi tűzhely védelmezőit, falsarok isteneit; a papjaik pedig maguk a tulajdonosaik voltak.A téma érdekessége, hogy részletes bepillantást kapunk a római hétköznapokba és privát vallásosságba egyaránt. A római vallásról alkotott kép merőben átalakult a mai kutatások tükrében, azonban kevesebb hangsúly kerül a mindennapi élet vallási, kultikus tevékenységeinek a felkutatására. A XXI. század emberének nem könnyű eligazodnia és korábbi elődeinek gondolkodásán keresztül betekinteni a rég istenek világába. Munkám elsődleges célja a Larokra vonatkozó emlékanyag vallástörténeti vonatkozásainak vizsgálata, és azokról minél teljesebb képet alkotása. A meglévő források birtokában a házi szellemek magvas áttekintését követően, ezt pontosítva – az antik szerzők írásai alapján – vizsgálom meg, hogy kimutatható-e pontosan ezen istenek származása és eredete. Valamint megnézni, hogy ezen elképzelések mennyiben hatottak isteni aspektusuk és szerepük, tevékenységük fejlődésére. Ebből fakadóan több, egymástól világosan elválasztható fogalomkörökben határoztam meg a lares kultusz tipizálását, melyek az általános és közös vonásaikat is tartalmazzák. Végezetül a Mater Larum, mármint a Lar istenek közös anyjának mítoszba illő történeteit és a hozzá szorosan köthető ünnepek egész sorát elemzem. Dolgozatomban törekszem a felkutatott dokumentumok összevetésére, esetleges hibás elképzelések, vagy éppen a későbbi megértés szempontjából előremutató javaslatok kiemelésére. Írásomban a fenti szempontok alapján összegzem megállapításaimat és válaszolok a következő kérdésre: A rendelkezésemre álló forrásanyag tükrében mekkora jelentőséget kell tulajdonítanunk a római vallásban házi istenek tiszteletének? Mennyiben tekinthetők hitelesnek a származásukra vonatkozó elméletek? Az ősanya szerepe miképpen járul hozzá a házi istenek és szertartásaik közelebbi megismeréséhez?
 



